CELEX: 52020JC0006
Language: bg
Date: 2020-03-25
Title: Съвместно предложение за ПРЕПОРЪКА НА СЪВЕТА ДО ЕВРОПЕЙСКИЯ СЪВЕТ за приемане на решение за определяне на стратегическите цели на Съюза, които да се преследват с Плана за действие на ЕС относно правата на човека и демокрацията за периода 2020—2024 г.

ЕВРОПЕЙСКА КОМИСИЯ
            Брюксел, 25.3.2020
            JOIN(2020) 6 final
            2020/0047(NLE)
            Съвместно предложение заПРЕПОРЪКА НА СЪВЕТА ДО ЕВРОПЕЙСКИЯ СЪВЕТ
            за приемане на решение за определяне на стратегическите цели на Съюза, които да се преследват с Плана за действие на ЕС относно правата на човека и демокрацията за периода 2020—2024 г.
            
               
         
         
            
               ОБЯСНИТЕЛЕН МЕМОРАНДУМ
            
            
            
               1.Външната дейност на Съюза преследва целите, определени в член 21 от Договора за Европейския съюз по отношение на демокрацията, правовата държава, универсалността и неделимостта на правата на човека и на основните свободи. 
            
            
            
               2.За тази цел Комисията и върховният представител предлагат на Съвета да препоръча на Европейския съвет приемането на решение на Европейския съвет за определяне на стратегическите интереси и цели на Съюза съгласно член 22, параграф 1 от Договора за Европейския съюз посредством Плана за действие на ЕС относно правата на човека и демокрацията за 2020—2024 г. Настоящото решение не засяга разпределението на компетентностите и процедурите за вземане на решения съгласно Договорите. По-специално то не засяга гласуването с квалифицирано мнозинство в случаите, в които то се прилага понастоящем.
            
            
            
               3.Планът за действие набелязва целите, които трябва да бъдат преследвани, и конкретните мерки, които следва да бъдат предприети за изпълнение на Плана за действие. Приемането на решение от Европейския съвет ще осигури рамката, която да позволи определянето на конкретни предложения за действия или позиции на Съюза при изпълнението на неговите цели относно правата на човека и демокрацията, и ще улесни набелязването на средствата, които да бъдат предназначени за тези цели от Съюза и държавите членки.
            
            
            
            
               
            
               Съвместно предложение за
            
            
               ПРЕПОРЪКА НА СЪВЕТА ДО ЕВРОПЕЙСКИЯ СЪВЕТ
            
            
               за приемане на решение за определяне на стратегическите цели на Съюза, които да се преследват с Плана за действие на ЕС относно правата на човека и демокрацията за периода 2020—2024 г.
            
            
            
               Върховният представител на Съюза по въпросите на външните работи и политиката на сигурност — относно областта на общата външна политика и политика на сигурност, и Комисията — относно други области на външната дейност, предлагат на Съвета да препоръча на Европейския съвет да приеме решение съгласно член 22, параграф 1 от Договора за Европейския съюз. 
            
            
            
               Предлага се Съветът да препоръча на Европейския съвет приемането на проекта на решение на Европейския съвет, приложен към настоящото предложение.
            
            
            
         
         
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 25.3.2020
            JOIN(2020) 6 final
            ПРИЛОЖЕНИЕ
            към Съвместно предложение за
            ПРЕПОРЪКА НА СЪВЕТА ДО ЕВРОПЕЙСКИЯ СЪВЕТ
            за приемане на решение за определяне на стратегическите цели на Съюза, които да се преследват с Плана за действие на ЕС относно правата на човека и демокрацията за периода 2020—2024 г.
            
               
         
         
            
               ПРИЛОЖЕНИЕ
            
            
            
               ЕВРОПЕЙСКИЯТ СЪВЕТ,
            
            
               като взе предвид Договора за Европейския съюз, и по-специално член 22, параграф 1 от него,
            
            
               като взе предвид препоръката на Съвета,
            
            
               като има предвид, че: 
            
            
               (1)Дейността на Съюза на международната сцена следва да се ръководи от основополагащите принципи за неговото създаване, развитие и разширяване, които той цели да насърчава в останалата част от света: демокрацията, правовата държава, универсалността и неделимостта на правата на човека и на основните свободи, зачитането на човешкото достойнство, принципите на равенство и солидарност и зачитането на принципите на Устава на Организацията на обединените нации и на международното право.
            
            
               (2)Решенията на Европейския съвет относно стратегическите интереси и цели на Съюза са свързани с общата външна политика и политика на сигурност и с други области на външната дейност на Съюза. Те могат да се отнасят до отношенията на Съюза с конкретна страна или регион или да следват тематичен подход. 
            
            
               (3)Планът за действие относно правата на човека и демокрацията, предложен от Комисията и върховния представител, има за цел да се засили водещата роля на Съюза в утвърждаването и защитата на правата на човека и демокрацията в световен мащаб, да се определят амбициите, да се набележат приоритетите за действие и изпълнение, да се засили максимално ролята на Съюза на световната сцена чрез разширяване на „инструментариума за правата на човека“, както и да се способства за единен и сплотен ЕС чрез насърчаване на по-ефективни и съгласувани действия.
            
            
               (4)Горепосочените цели ще бъдат преследвани чрез действия в пет взаимосвързани и взаимно подсилващи се направления: защита и овластяване на отделния човек; изграждане на устойчиви, приобщаващи и демократични общества; насърчаване на глобална система за правата на човека и демокрацията; нови технологии: използване на възможностите и преодоляване на предизвикателствата; постигане на резултати чрез съвместна работа.
            
            
               (5)Целесъобразно е Планът за действие да бъде одобрен с решение на Европейския съвет, за да се даде възможност за конкретни действия за изпълнение от страна на Съюза и държавите членки,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               1.Външната дейност на Съюза в областта на правата на човека и демокрацията преследва следните стратегически цели:
            
            
               ·засилване на водещата роля на ЕС в утвърждаването и защитата на правата на човека и демокрацията по света; 
            
            
               ·определяне на амбициите на ЕС, набелязване на приоритетите за действие и поставяне на акцент върху изпълнението;
            
            
               ·максимално засилване на ролята на ЕС на световната сцена чрез разширяване на инструментариума в областта на правата на човека, както и на основните му инструменти и политики; 
            
            
               ·способстване за единен и сплотен ЕС чрез насърчаване на по-ефективни и съгласувани действия.
            
            
               2.
                     Целите, посочени в параграф 1, се преследват, като се дава приоритет на защитата и овластяването на отделния човек; изграждането на устойчиви, приобщаващи и демократични общества; насърчаването на глобална система за правата на човека и демокрацията; новите технологии: използването на възможностите и преодоляването на предизвикателствата; и постигането на резултати чрез съвместна работа. Подробните действия в тази връзка са изложени в Плана за действие относно правата на човека и демокрацията, приложен към настоящото решение.
            
         
         
            
               Член 2
            
            
               Планът за действие обхваща периода 2020—2024 г. Съюзът и държавите членки предоставят средствата, необходими за постигане на целите, определени в Плана за действие. 
            
            
               Член 3
            
            
               Съветът и Комисията, подпомагани от върховния представител, осигуряват съгласуваност между мерките, приети за изпълнение на Плана за действие, и другите мерки в областта на външната дейност на Съюза. 
            
            
               Член 4
            
            
               Настоящото решение влиза в сила в деня на приемането му.
            
            
               Член 5
            
            
               Настоящото решение се публикува в Официален вестник на Европейския съюз.
            
            
               Съставено в Брюксел на […] година.
            
            
            
               За Европейския съвет,
                     
                  Председател
               C. Michel